La consellera Nuria Martínez anuncia la posada en servici del Palau de Justícia de Llíria durant el tercer trimestre de 2025
19 de juny de 2025

La consellera de Justícia i Administració Pública, Nuria Martínez, ha informat hui que està previst que el Palau de Justícia de Llíria estiga finalitzat durant el tercer trimestre de 2025. La responsable autonòmica ha fet este anunci en la visita a les obres del nou edifici que ha fet acompanyada per l'alcalde Joanma Miguel i representants de la Corporació municipal.

Les obres d'esta infraestructura judicial es troben al 90% d'execució i suposaran una inversió total de 19,1 milions d'euros.

La nova seu del partit judicial de la comarca de Camp de Túria, que atén 170.000 persones de 41 municipis, permetrà concentrar els òrgans i servicis judicials que, ara mateix, estan repartits en tres locals diferents.

El Palau de Justícia de Llíria estarà dotat amb els més moderns sistemes de seguretat i confort tèrmic, serà completament accessible i sostenible, i s'ha fet una reserva d'espai perquè es puguen instal·lar altres sis jutjats més en un futur, a més dels huit que existixen hui dia.

D'altra banda, la consellera ha informat que, amb l'entrada en vigor de la Llei orgànica 1/2025, en el partit judicial de Llíria s'implantarà l'1 de juliol un Servici Comú General i un Servici Comú de Tramitació, i que, a més, el 3 d'octubre començarà també a funcionar una plaça de la Secció de Violència sobre la Dona del Tribunal d'Instància de Llíria, creada a través del Reial decret 422/2025, de 3 de juny.

Característiques del projecte

La nova seu se situa en un solar de més de 2.000 metres quadrats al carrer de Bétera, amb enfront de tres vies. Té un poc més de 12.000 m² que albergaran els huit jutjats que té el partit judicial, si bé s'ha dissenyat per a acollir fins a 14 en el futur. Disposarà de 75 sales per a diferents usos, 64 despatxos i un aparcament de cinc places en soterrani primer i 61 places en soterrani segon.

En la planta baixa se situarà el Registre Civil, que tindrà una sala de lactància, les sales de vistes (que comptaran amb zones d'espera, espai per a detinguts i estades segures per a declaracions de víctimes de manera que es preserve la seua identitat), el jutjat de guàrdia amb accés 24 hores independitzat de l'edifici, i les dependències per a l'Advocacia i la Procura.

També se situarà l'Oficina d'Assistència a la Víctimes del Delicte, la Clínica Mèdic-Forense, la Unitat de Valoració Integral, el gabinet psicosocial i la cambra Gesell (sala dissenyada per a l'observació encoberta, dividida per un espill de doble visió que permet als observadors vore des d'un costat sense ser vistos des de l'altre).

En la resta de les plantes se situaran els huit òrgans judicials que té actualment el partit judicial de Llíria i la fiscalia.